Kundanna tal-imħallfin ħżiena Għall-mexxej tal-kor. Fuq "La teqridx". Ta' David. Miktam. Intom, kbarat , qegħdin tagħmlu ħaqq sewwa? Qegħdin tiġġudikaw sewwa l-bnedmin? Le, anzi f'qalbkom il-ħażin taħsbu, fuq l-art dnewwa jxerrdu jdejkom. Minn ġuf ommhom il-ħżiena qabdu triq ħażina, minn twelidhom żbaljaw dawk li jgħidu l-gideb. Għandhom semm bħal dak tas-serp, bħal tal-lifgħa truxa, li ssodd widnejha , biex ma tismax is-sejħa tas-saħħar, imqar jekk isaħħar b'sengħa kbira. O Alla, farrkilhom snienhom f'ħalqhom, kisser dras il-frieħ tal-iljun, Mulej. Ħa jgħibu bħal ilma li jintrema, bħal ħaxix jintrifsu u jinxfu. Ikunu bħal bebbuxu li jinxef u jintemm, bħal tarbija barra minn żmienha li ma tarax ix-xemx. Qabel ma tinħass is-sħana tax-xewk jaqbad, ħajjin ikaxkarhom bis-saħna ta' għadbu. Jifraħ il-ġust xħin jara l-ħaqq iseħħ, saqajh jaħsel fid-demm tal-ħżiena . U kulħadd jgħid: "Tassew hemm ħlas tajjeb għall-ġust; tassew li hemm Alla jagħmel ħaqq fuq l-art."